Abo jak Duma Katalónii pokónała... smoka.
Downo żech takich gupot niy czytoł, jak kniga "Świynty Jerzy i legyndarno drużyna". Wydało to iuvi, ino ło czym to jes?
Na łokładce cerwóny smok, w tytule jedyn z nojbardzij znanych świyntych w dziejach, a w środku... ból i zgrzitanie zymboli.
Fusbaloki Barcy majóm problym, bo na ich stadión (kiery był "downo, downo tymu") przilecioł smok, kiery niynawidzi fusbalu i chce im zezrić wsziskie bale. No i czym potym bydóm grać?
Cza go jakoś pokónać, pra? Ino jak?
Pora strón dywagacji, a potym niy z gruchy, niy z pietruchy, wycióngajóm dupny herb Barcelóny i smok ze strachu przed nim zniko. Finito.
Jest tam jeszcze na kóniec mało wzmianka ło świyntym Jerzym i tyla.
Wydane jes to fajnie (rubo, lakierowano łokładka), ilustracje tyż niy sóm nojgorsze, ino ta treść...
Jak na łoficjalne wydownictwo klubowe Barcelóny, jes to wstyd. Bele co naszkryflać, pora wóntków z baśniowyj kónwyncji wytachać i wcisnóńć bajtlóm, abo ich rodzicóm, kierzy kibicujóm tymu katalóńskimu klubowi.
Kuriozum. Hucpa. I kolejny tytuł, kiery mógby bez problymu dołónczyć do "Ksiónżek nojgorszych" Barańczaka. Niystety. Nowy rok Bojkoblog zaczół wyjóntkowo krytycznie! :)
szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn